Diskriminasie: Solidariteit gaan regering by VN aanklaMorné Malan. Foto: Mia Slabbert Solidariteit gaan ŉ klag van rassediskriminasie teen die Suid-Afrikaanse regering by die Verenigde Nasies se komitee vir die uitwissing van alle vorme van rassediskriminasie (CERD) aanhangig maak. Solidariteit wil met dié klag normale rasseverhoudings en gelykheid voor die reg van die regering eis. Dié klag sal gepaardgaan met ŉ veldtog waartydens Suid-Afrikaanse burgers die geleentheid sal kry om hul persoonlike ervaring van rassediskriminasie te deel. Volgens Morné Malan, Solidariteit se strategiese spesialis, ignoreer die regering al jare lank die norme, waardes en regte van alle rasgroepe. “Rassediskriminasie is onaanvaarbaar en dit word wêreldwyd veroordeel. In Suid-Afrika is blatante rassediskriminasie en -klassifikasie egter steeds ŉ alomteenwoordige werklikheid terwyl die res van die wêreld na meer verdraagsaamheid en vrede tussen groepe streef,” sê Malan. Dié klag volg ná Solidariteit verlede week in die Noord-Gautengse hooggeregshof in Pretoria is om te vra dat die rassemaatstaf waarvolgens finansiële hulp deur die departement van toerisme aan klein, mediumgrootte en mikro-ondernemings (KMMO’s) toegeken word, hersien word. Die hof het bevind die departement mag ras as maatstaf gebruik in die toekenning van finansiële hulp. Malan sê Solidariteit se besluit om die regering se rassediskriminasie aan die groot klok te hang, is egter nie gegrond op dié hofsaak nie. Hulle het al lank voor dié hofsaak besluit om stappe teen die regering te doen. “Hoewel dié onlangse hofsaak teen die departement van toerisme die jongste en grofste vorm van die regering se rasse-ideologie is, bou Solidariteit al ŉ paar jaar lank aan die veldtog om uiteindelik dan by die hoogste owerhede ter wêreld die regering hiervoor aan te kla. Ons is nou al geruime tyd bewus van die ANC se afgryslike rasse-ideologie,” sê Malan. Volgens Malan gaan hulle met dié veldtog die minderheidsgroepe wat diskriminasie eerstehands ervaar ook betrek. “Ons beoog om mense ŉ geleentheid te bied om hul ervarings van rassediskriminasie te deel en só insette te lewer tot ons klag. Ons wil op dié manier mense ook ŉ stem gee.” Malan sê hulle beoog om die klag later vanjaar in te handig wanneer CERD weer klagte aanvaar. Maroela Media het vroeër die week berig AfriForum en Solidariteit se regsverteenwoordigers het Maandag hofstukke ingedien en die Konstitusionele Hof direk genader met ’n appèlaansoek teen die uitspraak van die hooggeregshof. Malan sê die hofsaak gaan moontlik nog binne die volgende tien dae plaasvind. “Die regering beveel almal om hul deure te sluit, maar finansier en help dan slegs dié wat aan hul rassevereistes voldoen,” meen Malan. Malan sê Solidariteit gaan ŉ klag by CERD indien ongeag wat die Konstitusionele Hof binne die volgende tien dae beslis. “Dit beteken nie die hofsaak is nie belangrik op sigself nie. Dit is bloot ’n dringende aksie ter wille van broodnodige hulp aan mense,” sê hy.